Minder admin vir reismiere - Ministeries - Republikein
Thursday, December 05th, 21:29:07
Minder admin vir reismiere
Die langer geldigheidstydperk vir Namibiese paspoorte tree in werking sodra die bestelling paspoortboekies in die land aankom.
Namibiërs wat in die toekoms vir nuwe paspoorte gaan aansoek doen, se paspoort sal vir tien jaar pleks van net vyf jaar geldig wees. Dié besluit is verlede week deur die kabinet bekragtig.
Volgens die uitvoerende direkteur van binnelandse sake en immigrasie, mnr. Etienne Maritz, tree dit in werking die oomblik wanneer die nuwe besending paspoorte vroeg in September in die land aankom.
“Diegene wat geduldig is, sal met 'n paspoort geseën word wat vir tien jaar geldig is,” het Maritz by navraag gesê.
Volgens hom geld dit vir nasionale, diplomatieke en amptelike paspoorte. Maritz het weer beklemtoon die vertraging in die uitreiking van nuwe paspoorte behoort steeds teen die eerste week van September iets van die verlede te wees wanneer die besending paspoortboekies uit die buiteland verwag word.
Hy het gerugte ontken dat daar tans 'n tekort is aan die bruin reisdokumente wat as 'n tussentydse noodmaatreël in die plek van groen paspoortboekies uitgereik word aan mense wat as gevolg van mediese en ander dringende redes moet reis.
“Ons reik steeds noodreisdokumente uit vir dié wat dit werklik nodig het,” het hy Republikein verseker.
Die aankondiging oor die verleng­ing van die geldigheidstydperk van paspoorte is deur die minister van inligting en kommunikasietegnologie, mnr. Stanley Simataa, ná die kabinetsbesluit bekend gemaak. Volgens Simaata is dit duur om 'n paspoort te bekom en sal mense wat nie gereeld reis nie, nou meer tyd hê om hul paspoorte te gebruik.